Alene i 2018 har Aalborg Lufthavn har ubudne gæster 14 gange på parkeringspladsen. For nylig gik det ud over tømrersvend Thomas Jakobsen fra Brønderslev, mens han var på ferie på Mallorca. - Jeg blev ringet op af en dame fra lufthavnen, der kunne fortælle mig, at mine dæk og fælge var blevet stjålet fra min bil. De sendte mig billeder, hvor bilen var klodset op og mine fælge til 25.000 kroner var væk, fortæller Thomas Jakobsen. Ifølge Nordjyllands Politi har 92 nordjyder fået stjålet dæk og fælge det seneste år, og for Aalborg Lufthavn er det et problem der skal stoppes. - Vi sætter meget ind på at løse problemet nu, med ekstra mandskab og den teknik vi kan få. Vi vil helst ikke afsløre enkeltheder, men vores mål er, at det skal være umuligt at forlade Aalborg Lufthavn med stjålne dæk og fælge, siger lufthavnsdirektør Søren Svendsen. Faktisk har lufthavnen påtaget sig, at tage sig ekstraordinært godt at de gæster, som har været udsat for hjultyverier, mens de har været bortrejst. For Thomas Jakobsen betød det, at han på trods af tyveriet alligevel kunne køre hjem fra lufthavnen. - De sendte mig et billede, hvor de havde sat erstatningshjul på, som de havde købt ved en autoophugger, og da jeg spurgte hvor jeg skulle aflevere dem igen fik jeg at vide, at jeg bare kunne beholde dem. Det er fantastisk service, siger Thomas Jakobsen.

Referat:
Aalborg Lufthavn har nu fået nok at tyve, der stjæler passagernes hjul, mens de er på rejse. Nu vil de sætte en stopper for problemet.